कभिड-19 नि सनदेरनाय गिख्रंथाव थासारि समाव सरासनस्रा सुबुंफोरा गिखांबाय थानाय समावनो हादरसानि दाब-दाब जायगायाव पुलिसा सिग्रोमनानै माखासे ड्रागस बोखांनो हानायखौ हादरसानि गोबां सुबुंफोरा पुलिसखौ बाखनायदों। मानोना कभिड जिउसा बादि ड्रागस लाबोग्रा जेया सरासनस्रा मानसिनि थाखाय सिनायमोनै, ड्रागसनि गिख्रंथाव सनदेरनाया हादरसानि सरासनस्रा सुबुंफोरजों लोगोसे इयुन लाइमोननि गुवार बाहागो मोनसेखौ गाज्रियै साग्लोबदों । दा जोंनि मेगननि सिगाङावनो जाखांफुनाय लाइमोनफोरनि जिउखौ जोबस्रां होग्रा हाखराव गोग्लैहोदों। गोबांनि गोजोननि संसार जानायाव ड्रागसा लाबोदों गिलु-बालु थासारि। बिनि थाखाय जानांदों गोबां दायगोनां जाथाय। गोबां फोथैलायनायनि आन्दोयाव दं समाजाव ड्रागसनि लानथ्रि बाहायनाय। सिं-सिं ड्रागसनि जेया गुवारनिफ्राय गुवार जानायनि थाखाय खंगा-खंगि जानो थांगासिनो जोंनि सुबुं समाजा । बिनिखायनो बे ड्रागसनि हेंथायै आसाम पुलिसा हादरसानि दाब-दाब जायगायाव सिग्रोमनानै माखासे ड्रागसफोर बोखांनायखौ नुनानै रायजोफोरा गोजोननाय मोन्दों। रायजोफोरा लुबैयो ड्रागसनि गां-गांखंखौ सिफायनानै बिनि बिबु-बिला बोस्रोदनो हानायसिम बे अपारेसना सोलिबाय थाथों, आरो रैखा खालामनांगौ जोबस्रांनायनि हाखराव गोग्लैनाय इयुन लाइमोनफोरखौ। नाथाय सन्देह’ आरो गिनाय गोयैबो नङा। मानोना हमजानाय ड्रागस लाबोग्राफोरा दिनै हरखाब जानाय नङा। गोबाव साननिफ्राय जुथिजादों बे ड्रागसनि जेया। गोबां नायबिजिरनाय आरो साननायनि उनाव फोरमायनाय बादिब्ला म्यानमार, लाउस आरो थाइलेण्डनि सिमना ओनसोल गल्डेन ट्रायेंगलफोरनिफ्राय सालाय जायो खोला-सानजा एसियानि गुवार ड्रागसनि हाथाया। बिजों लोबबा जानानै दं चीन हादरनि गोहो-गोरा ड्रागस माफियाफोर। म्यानमारनि गोबां सिमनाजों सा-सानजासिम फैयो गोबां रोखोमनि ड्रागस आरो फेग्रा मुलि। बि ड्रागस आरो मुलिफोरखौ आसामनि गामि ओनसोल, नोगोर-सोहोरफोराव साग्लोबनो हमनायाव हमदांनो हायो दि ड्रागस लाबोग्राफोरनि जेया बेसे गोरा आरो राफोद । लोगोसे बेबो थिगदि बे गासै नेटवर्कखौ साहा-सानजा थामहिनबा आसामाव दैदेनबाय थानाय हानजाया जानांगौ जोबोर गोहो-गोरा । एसेबां सान जुदि बे हानजा एबा नेटवर्कखौ पुलिसा मिथियाखैमोनब्ला बे जागोन बिसोरनि फेलें जानाय। आरो जुदि सोरनिबा नारसिननायाव बे हानजानि हेंथायै पुलिस आरो खुंथाया राहा लायाबालानो दंमोन, अब्ला बे जागोन मोनसे हादरनि सुथुर । जियानो जाया मानो सरासनस्रा सुबुंफोरनि साननाया एसे जाफुंबाय, मानोना माखासे ड्रागस रोगाग्राफोरखौ पुलिसा हमनो हानायनिफ्राय। दा आसाम पुलिसा ड्रागसनि गुवार जे साग्रा गाहाइ हानजाखौ सिनायनानै हमनायखौ रायजोफोरा लुबैयो। बे बेलायाव साफ्रोमबो रायजो-राजाफोरा ड्रागसनि सायाव सांग्रांथि जानानै इयुन लाइमोनफोरखौ हाखरनिफ्राय बोखांनो नाजानांगौनि बिबान दं। बिदि खालामोब्लासो हारिया खंगा-खंगि जानायनिफ्राय रैखा मोनगोन। बिनिखायनो आसामनि नोगोर-सोहोर, गामि ओनसोलफोरनि गय-फाथैनि माखासे गलाफोर आरो जुवेलारी गलाफोरखौ लानानै गासैफ्राम दखानफोराव मोननाय बे ड्रागसनि सायाव रायजो-राजाफोरा संदाननानै बोखांनो नाजानो सम फैबाय। दानो सम थानायावनो बेखौ बुफुनो हायाब्ला उनाव बेनो गिलु-बालु महर लानाया जेबो गिदिर बाथ्रा नङा।